**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  ՄԻԳՐԱՑԻՈՆ ՔԱՂԱՔԱԿԱՆՈՒԹՅԱՆ՝ ԻՆՏԵԳՐՄԱՆ ԵՎ ՎԵՐԱԻՆՏԵԳՐՄԱՆ ԽՆԴԻՐՆԵՐԻ ԿԱՐԳԱՎՈՐՄԱՆ 2021-2031 ԹՎԱԿԱՆՆԵՐԻ ՌԱԶՄԱՎԱՐՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Ընթացիկ իրավիճակը և իրավական ակտերի ընդունման անհրաժեշտությունը**

2016 թ.-ին ՀՀ կառավարությունը հավանություն տվեց «Հայաստանի Հանրապետությունում փախստական ճանաչված և ապաստան ստացած անձանց, ինչպես նաև երկարաժամկետ միգրանտների ինտեգրման քաղաքականության հայեցակարգ»-ին, որը իմիգրանտների ինտեգրման պետական քաղաքականությունն ուրվագծող առաջին փաստաթուղթն էր: Թեև 2016 թ.-ին ՀՀ կառավարության հավանությունը ստացած հայեցակարգը կարևոր էր՝ որպես ոլորտի քաղաքականության կարգավորման առաջին փաստաթուղթ, այնուամենայնիվ, այն ունի էական բացեր: Մասնավորապես՝ հայեցակարգի թիրախավորումից դուրս էին մնացել օտարերկրացիները, Սիրիայի Արաբական Հանրապետությունից Հայաստան տեղափոխված փաստացի փախստականի իրավիճակում գտնվող անձանց ստվար խումբը և այլ խմբեր:

Չնայած նրան, որ 2000-ականներից ի վեր բավականին զգալի էր նաև դեպի Հայաստան քաղաքացիների վերադարձի միտումը, այնուամենայնիվ, գոյություն ունեցող ինտեգրման քաղաքականությունը չէր անդրադառնում նրանց վերաինտեգրման խնդիրներին: Վերադարձողների վերաինտեգրման կարիքներին ուղղված քայլերը հիմնականում իրականացվում էին միջազգային և հասարակական կազմակերպությունների ջանքերով ծրագրային (և ոչ քաղաքականության) մակարդակում:

Նույնը կարելի է ասել նաև ներքին տեղահանված անձանց մասին: Չնայած նրանց մեծ թվին (72.000 անձ, ովքեր տեղահանվել են սահմանային գոտում Ադրբեջանի կողմից իրականացված զինված գործողությունների հետևանքով)՝ ինտեգրման ոլորտի քաղաքականության մեջ սահմանված չեն գործողություններ՝ ուղղված նրանց խնդիրներին:

Հաշվի առնելով նշյալ բացերը՝ 2019 թ.-ին ՀՀ տարածքային կառավարման և ենթակառուցվածքների նախարարության միգրացիոն ծառայությունը նախաձեռնեց Հայաստանի Հանրապետության միգրացիոն քաղաքականության՝ ինտեգրման և վերաինտեգրման խնդիրների կարգավորման 2021-2031 թվականների ռազմավարության մշակումը՝ ուղենշելու իմիգրանտների և վերադարձողների ինտեգրման և վերաինտեգրման ոլորտում համապարփակ հանրային քաղաքականության հիմնական մոտեցումներն ու անելիքները:

1. **Առաջարկվող կարգավորման բնույթը**

Սույն ռազմավարությունը ՀՀ պետական միգրացիոն քաղաքականության՝ ինտեգրման և վերաինտեգրման ոլորտների կառավարումը համապարփակ ներկայացնող փաստաթուղթ է, որի նպատակն է քաղաքականության ռազմավարական ուղղությունների հետազոտահեն ձևակերպումը՝ հաշվի առնելով միգրացիոն հոսքերի առկա և ակնկալվող իրավիճակը, թիրախ խմբերի կարիքները, ՀՀ զարգացման գերակայությունները և միջազգային պարտավորությունները[[1]](#footnote-1):

Ռազմավարությունը կոչված է.

ա) ներկայացնելու ՀՀ կառավարության տեսլականը և գերակայությունները իմիգրանտների, վերադարձողների և ներքին տեղահանված անձանց ինտեգրման և վերաինտեգրման գործում,

բ) ուղենշելու ինտեգրման և վերաինտեգրման ոլորտում պետության ստանձնած պարտավորությունները և պետական քաղաքականության հիմնական ուղղությունները,

գ) սահմանելու այն խնդիրները, որոնց պետք է ուղղված լինեն ինտեգրման և վերաինտեգրման աջակցության գործողությունները,

դ) ձևակերպելու ռազմավարություն կիրարկող պատասխանատու պետական մարմինների, միջազգային և հասարակական կազմակերպությունների համագործակցության սկզբունքները և ձևաչափը:

Ռազմավարությունը մշակելիս հաշվի են առնվել Հայաստանի Հանրապետությունում միգրանտների ինտեգրման և վերաինտեգրման առկա խնդիրները, միջազգային կառույցների և քաղաքացիական հասարակության դիտողությունները և առաջարկությունները, ոլորտի միջազգային առաջադեմ փորձը, որոնց հիման վրա սահմանվել են ռազմավարության ընդհանուր նպատակը, և դրան համապատասխան ինտեգրման և վերաինտեգրման քաղաքականության ռազմավարական նպատակներն ու ուղղությունները: Ռազմավարության հիման վրա մշակվելու են դրանից բխող գործողությունների ծրագրեր:

Գործողությունների ծրագրերով սահմանվելու են ռազմավարական նպատակներից և ուղղություններից բխող որոշակի գործողություններ՝ դրանց կատարման համար պատասխանատու մարմնի, ելակետային իրավիճակի, կատարման վերջնաժամկետի, ստուգման միջոցի, ակնկալվող արդյունքների և յուրաքանչյուր գործողության համար անհրաժեշտ ֆինանսական միջոցների ակնկալվող աղբյուրի նախատեսմամբ:

Ներկայացվող փաստաթղթով սահմանվում են ինտեգրման և վերաինտեգրման քաղաքականության ութ ռազմավարական նպատակներ, որոնք բխում են թիրախ խմբերի կարիքներից, քաղաքականության սկզբունքներից և սույն ռազմավարությամբ սահմանված ինտեգրման և վերաինտեգրման ձևակերպումից ու չափումներից:

Փաստաթղթով ամրագրված ռազմավարական նպատակներն են՝

1. Ինտեգրման և վերաինտեգրման կազմակերպման համակարգային բարեփոխումներ
2. Կացարանի և բարենպաստ կենցաղային պայմանների հասանելիություն
3. Իրավունքների պաշտպանություն և սոցիալական աջակցություն
4. Կրթության և առողջապահության հասանելիության ապահովում
5. Զբաղվածություն և տնտեսական ներգրավվածության աջակցություն
6. Մշակութային ինտեգրում և վերաինտեգրում (ներառյալ լեզվին և առօրեական պրակտիկաներին տիրապետում)
7. Հասարակությունում ընդունման միջավայրի ստեղծում
8. Ինտեգրման և վերաինտեգրման գործում ներգրավված կառույցների հզորացում և աշխատակիցների կարողությունների զարգացում:

Ռազմավարական նպատակներից յուրաքանչյուրն ունի համապատասխան ուղղությունների իր խումբը։

1. **Նախագծի մշակման գործընթացում ներգրավված ինստիտուտները և  անձինք**

Նախագիծը մշակվել է Հայաստանի Հանրապետության տարածքային կառավարման և ենթակառուցվածքների նախարարության միգրացիոն ծառայության կողմից:

1. **Ակնկալվող արդյունքը**

Ռազմավարության ընդունմամբ ակնկալվում է որ առաջիկա տասնամյակի համար սահմանված կլինեն պետության ռազմավարական նպատակները ինտեգրման և վերաինտեգրման ոլորտում, նախանշելով այդ նպատակներին հասնելու ուղղությունները։

**Տ Ե Ղ Ե Կ Ա Ն Ք**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  ՄԻԳՐԱՑԻՈՆ ՔԱՂԱՔԱԿԱՆՈՒԹՅԱՆ՝ ԻՆՏԵԳՐՄԱՆ ԵՎ ՎԵՐԱԻՆՏԵԳՐՄԱՆ ԽՆԴԻՐՆԵՐԻ ԿԱՐԳԱՎՈՐՄԱՆ 2021-2031 ԹՎԱԿԱՆՆԵՐԻ ՌԱԶՄԱՎԱՐՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ» ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐՈՒՄ ԵՎ ԾԱԽՍԵՐՈՒՄ ՍՊԱՍՎԵԼԻՔ ՓՈՓՈԽՈՒԹՅՈՒՆՆԵՐԻ ՄԱՍԻՆ**

**«**Հայաստանի Հանրապետության միգրացիոն քաղաքականության՝ ինտեգրման և վերաինտեգրման խնդիրների կարգավորման 2021-2031 թվականների ռազմավարությունը հաստատելու մասին**» ՀՀ կառավարության նախագծի** ընդունումը կհանգեցնի Հայաստանի Հանրապետության պետական բյուջեի ծախսերի ավելացմանը:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  ՄԻԳՐԱՑԻՈՆ ՔԱՂԱՔԱԿԱՆՈՒԹՅԱՆ՝ ԻՆՏԵԳՐՄԱՆ ԵՎ ՎԵՐԱԻՆՏԵԳՐՄԱՆ ԽՆԴԻՐՆԵՐԻ ԿԱՐԳԱՎՈՐՄԱՆ 2021-2031 ԹՎԱԿԱՆՆԵՐԻ ՌԱԶՄԱՎԱՐՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ» ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ԸՆԴՈՒՆՎԵԼԻՔ ԱՅԼ ԻՐԱՎԱԿԱՆ ԱԿՏԵՐԻ ԿԱՄ ԴՐԱՆՑ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ**

**«**Հայաստանի Հանրապետության միգրացիոն քաղաքականության՝ ինտեգրման և վերաինտեգրման խնդիրների կարգավորման 2021-2031 թվականների ռազմավարությունը հաստատելու մասին**» ՀՀ կառավարության նախագծի ընդունման առնչությամբ այլ իրավական ակտերում փոփոխություններ կամ լրացումներ կատարելու անհրաժեշտություն չկա։**

1. Մասնավորապես՝ ՄԱԿ-ի Կայուն զարգացման նպատակների, ՄԱԿ-ի միգրացիայի հարցով գլոբալ համաձայնագրի, ՄԱԿ-ի փախստականների հարցով գլոբալ համաձայնագրի, 1951թ. Ժնևյան կոնվենցիայի շրջանակներում ստանձնած միջազգային պարտավորությունների հետ, ինչպես նաև Կանանց նկատմամբ խտրականության բոլոր ձևերի վերացման մասին կոնվենցիա: [↑](#footnote-ref-1)